text: Landmænd underbetalte rumæner
  04 juni 2013 kl. 06.01
  To landmænd fra Gadbjerg ved Give har måtte efterbetale 150.000 kr. til en rumænsk landbrugsmedhjælper, som de underbetalte i årevis.
  Ikke alene måtte de betale rumæneren 150.000 kr., men de har også fået en bod på 40.000 for at bryde overenskomsten.
  Det er ikke første gang, de to storbønder underbetaler medarbejdere, siger faglig sekretær hos 3F Kongedalen Jonny Wyrtz.
  - Nu har vi flere gange taget arbejdsgiveren i at underbetale medlemmer hos os. Vi vil også fremover holde øje med den store virksomhed, der næsten udelukkende bruger udenlandsk arbejdskraft, siger han til Fagbladet 3F.
  De to storbønder i Gadbjerg driver virksomheden Baldershave I/S.
  - Vi er ikke tilfredse med forliget. Han havde ikke noget til gode hos os. Vi mener, at vi havde afregnet som aftalt, men vi har lavet forlig med 3F i sagen, siger landmand Søren Søndergaard fra Baldershave til Fagbladet 3F.
  